SENA คาดปี 59 รายได้-กำไรนิวไฮ-ดัน”เสนา โซลาร์ เอนเนอร์ยี่”เข้าตลาด
SENA คาดปีนี้รายได้ต่ำเป้าที่วางไว้ 2.8 พันลบ.หลังเลื่อนเปิด 3 โครงการ ขณะที่คาดปี 59 รายได้-กำไรนิวไฮ-ดัน"เสนา โซลาร์ เอนเนอร์ยี่"เข้าตลาดหุ้น
29 ต.ค. 2558

บริษัท เสนาดีเวลลอปเม้นท์ จำกัด (มหาชน) หรือ SENA ระบุว่า คาดว่ารายได้ในปีนี้คาดว่าจะทำได้เพียง 2.5 พันล้านบาท ต่ำกว่าเป้าหมายที่วางไว้ 2.8 พันล้านบาท หลังเลื่อนเปิด 3 โครงการ ขณะที่มียอดขายรอโอน (Backlog) 3 พันล้านบาท จะโอนในไตรมาส 4/58 กว่า 500 ล้านบาท ส่วนอีก 1.8 พันล้านบาทจะทยอยโอนในปีหน้า
ด้านยอดขายปีนี้ยังเชื่อว่าทำได้ตามเป้าหมายที่ 4 พันล้านบาท เนื่องจากในช่วง 10 เดือนแรกปีนี้คาดว่าจะทำยอดขายได้ถึง 3.5 พันล้านบาท      
สำหรับรายได้และกำไรปี 59 คาดจะทำสถิติสูงสุดประวัติการณ์ จากการรับรู้รายได้ธุรกิจพลังงานทดแทนเต็มปี หลังล่าสุดเปิดตัว”เสนา โซลาร์ เอนเนอร์ยี่”ซึ่งทำธุรกิจพลังงาน เตรียมพร้อมนำเข้าจดทะเบียนในตลาดหุ้นในปี 61 และมีเป้าหมายที่จะมีกำลังการผลิตไฟฟ้าเชิงพาณิชย์(COD) 100 เมกะวัตต์(MW) ใน 3 ปีข้างหน้า หวังสร้างสัดส่วนกำไร 20-25% จาก 10-20% ขณะนี้
 
 